Heggur
Heggur (eða heggviður) (fræðiheiti: Prunus padus) er lauftré af rósaætt og er skylt ferskju- og plómutré. Náttúrulegt vaxtarsvæði heggs er Norður- og Austur-Asía og Evrópa, en heggur vex til dæmis villtur um allan Noreg alveg upp í 1.250 m hæð. Villtur heggur vex í rökum og næringarríkum jarðvegi en hann þrífst vel í venjulegri garðmold. 

Blóðheggur, Prunus padus var. Purpurea, er dökkt afbrigði heggs sem fannst í Svíþjóð.

Ræktun heggs á Íslandi 
Heggur þrífst allsæmilega sem garðtré á Íslandi. 

Heggur laufgast snemma og blómgast á Íslandi í júni. Blómin eru hvít. Sum ár nær heggur að þroska svört ber. Hann nær allt að 10 metra hæð. Stundum er hegg fjölgað með fræjum en algengara er að fjölga honum með græðlingum.

Elsta núlifandi tré í Hafnarfirði er heggur sem stendur við Siggubæ við Hellisgötu. Hann var gróðursettur 1913.
Heggur við Rauðavatn var valinn tré ársins 2021.

Eitt og annað 
Lokaorð skáldsögunnar Gerplu eftir Halldór Laxness eru: „Þá var túngl geingið undir og felur nóttin dal og hól að Stiklarstöðum, og svo hinn síðfrjóva hegg.“ Heggur er raunar ekki síðfrjór, í Noregi var það haft til marks að þegar heggurinn blómstraði á vorin mætti fara að sá í akra.

Tengt efni
Virginíuheggur

Tilvísanir

Tenglar 
Heiðmörk.is - Heggur
Bændablaðið - Heggur
 Heggur; grein í Morgunblaðinu 1997

Lauftré
Rósaætt